**«I Feel Fine»** er en sang av The Beatles som ble skrevet av John Lennon, men offisielt kreditert Lennon/McCartney. Sangen ble først utgitt i USA som A-side singel med «She's a Woman» på B-siden 23. november 1964. I Storbritannia ble singlen utgitt fire dager senere og var gruppens åttende britiske singel.

Bakgrunn
--------

Mens The Beatles spilte inn «Eight Days a Week» 6. oktober 1964, fanget studioteipen opp at Lennon spilte på gitarriffet til «I Feel Fine». Riffet lignet litt på det som blir spilt på Bobby Parkers «Watch Your Step» fra 1961.

Innspilling
-----------

Før Lennon ankom Abbey Road Studios 18. oktober 1964, fortalte han til Ringo Starr at han ville spille inn en sang som ikke var noe spesielt bra. Men han presenterte den for de andre og produsent George Martin, og de delte tydeligvis ikke Lennons oppfatning av sangen i og med at den ble spilt inn og havnet på A-side singel. De spilte inn ni tagninger av grunnkompet med bass, trommer og akustisk gitar (som ble tilkoblet en forsterker og innstilt slik at den hørtes elektrisk ut). Helt i fra tagning 1 hadde de med den karakteristiske feedback-effekten som intoduserer sangen. Det som skjedde, var at Paul McCartney spilte på sin åpne a-streng på sin bass og holdt den etter hvert i en stilling som gjorde at det oppsto feedback i Lennons forsterker. George Harrison la på mer gitar – både gitarsolo og riff. Ellers la både Lennon sin vokal to ganger, mens Harrison og McCartney supplerte med harmoni. I dette tilfellet synger Harrison den dypeste stemmen, mens McCartney bidrar med den høyeste. Solist Lennons stemme beveger seg midt i mellom de to i toneleie.

Musikere og instrumenter
------------------------

* John Lennon: akustisk gitar, vokal
* Paul McCartney: bass, harmonivokal
* George Harrison: sologitar, harmonivokal
* Ringo Starr: trommer

Singlen gikk til topps på alle hitlistene i Storbritannia og USA I Norge lå singlen på førsteplass på VG-lista i de tre første ukene i 1965.

«I Feel Fine» versjon fremført i BBC Radio
------------------------------------------

| Programtittel: | Innspillingsdato: | Kringkastet: |
| --- | --- | --- |
| *Top Gear* *Saturday Club* | 17. november 1964 | 26. november 1964 26. desember 1964 |

Dette opptaket ble utgitt i 1994 på *Live at the BBC*. De slet litt med å få til en feedback i Playhouse Theatre da de spilte den inn. Lennons stemme er forøvrig dobbelt innspilt her også i likhet med studio-versjonen innspilt i Abbey Road Studios.

The Beatles la til «I Feel Fine» på sitt repertoar på sine juleshow sent i desember 1964 og spilte den på hver konsert fram til og med sin siste 29. august 1966 i Candlestick Park, San Francisco. En konsertversjon ble utgitt på *Anthology 2* (utgitt 1996), og opptaket er fra 1. august 1965 da de spilte i Blackpool. Det finnes filmopptak av at de blant annet fremfører «I Feel Fine» fra Palais des Sports i Paris (20. juni 1965), Shea Stadium i New York City (15. august 1965) og Nippon Budokan Hall i Tokyo (30. juni & 1. juli 1966).

Samlealbum som inneholder «I Feel Fine»
---------------------------------------

* *A Collection of Beatles Oldies* – utgitt 10. desember 1966.
* *1962 – 1966* – utgitt 2. april 1973 – her forekommer det noe hvisking før introduksjonen.
* *Past Masters 1* – utgitt 7. mars 1988.
* *1* – utgitt 13. november 2000.

Referanser
----------

1. ↑  VG-lista Topp 20 - The Beatles' norske hitsingler
2. ↑  Lewisohn, Mark (1988). *The Beatles Recording Sessions*. New York: Harmony Books. ISBN 0-517-57066-1 s. 49
3. ↑  Turner, Steve (2009) *The Stories Behind the Songs 1962 – 1966*, Carlton Books Limited ISBN 978-1-847-32267-8
4. ↑  Lewisohn, Mark (1988). *The Beatles Recording Sessions*. New York: Harmony Books. ISBN 0-517-57066-1 s. 50
5. ↑  MacDonald, Ian (2005). *Revolution in the Head: The Beatles' Records and the Sixties* (andre utgave). London: Pimlico. ISBN 1-844-13828-3 s. 108
6. ↑  Lewisohn, Mark (1992). *The Complete Beatles Chronicle: The Definitive Day-By-Day Guide To The Beatles' Entire Career*. London: Pyramid Books. ISBN 1-855-10021-5 s. 351
7. ↑  «I Feel Fine» på VG-lista
8. ↑  Lewisohn, Mark (1992). *The Complete Beatles Chronicle: The Definitive Day-By-Day Guide To The Beatles' Entire Career*. London: Pyramid Books. ISBN 1-855-10021-5 s. 356
9. ↑  *Live at the BBC* – informasjon (s. 39) i heftet som fulgte med utgivelsen
10. ↑  Lewisohn, Mark (1992). *The Complete Beatles Chronicle: The Definitive Day-By-Day Guide To The Beatles' Entire Career*. London: Pyramid Books. ISBN 1-855-10021-5 s. 363
11. ↑  *Anthology 2* – informasjon i heftet (s. 12) som fulgte med utgivelsen.

Eksterne lenker
---------------

* Sangteksten (presentert på The Beatles' offisielle webside)

 ¡

|  |  |  |
| --- | --- | --- |
| Forrige mottaker:«If I Fell» med The Beatles | **Nummer 1 på VG-lista**(Uke 51 1964–5 1965) | Neste mottaker:«Fröken Fräken» med Sven-Ingvars |